**A Zsinór utca – Kelet-Európa legkeskenyebb utcája**

**A brassói Zsinór utca Európa egyik legkeskenyebb utcája; turisztikai látványosság. Az utóbbi évtizedben belevették a legtöbb Brassóról szóló útikalauzba, így a város világszerte ismert turisztikai látványossága lett. A Michelin Zöld Könyve egy csillaggal jegyzi.**

A Zsinór utca már a 15. század közepe előtt létezett, és két ún. tizedet (decurium) választott el. A középkorban a lakosok szervezték meg a város védelmét, és e célból a háztartások ötös vagy tízes csoportokba tömörültek, a tömböket pedig utcák és sikátorok választották el egymástól. Első említése a 17. századból származik, mikor megemlítik, hogy főleg a tűzoltók használták, hogy a bolgárszegi tűzeseteknél hamar elérjék a Katalin-kaput.

A 20. században elhanyagolták, fokozatosan lepusztult, mígnem 1998-ban felújították. 2003-ban ismét felújították, a falakat lefestették, a burkolatot lecserélték, utcanévtáblákat és 19. századot idéző lámpákat helyeztek el. Hamarosan bekerült a legtöbb turistakalauzba, és a város egyik látványosságává vált. 2018 nyarán ismét felújították, a falakat újrafestették, falfestményeket és műalkotásokat készítettek. Ezzel szinte teljesen odaveszett az utca középkori hangulata.

A 83 méter hosszú sikátor szélessége 111 és 135 centiméter között változik. Hiába ennyire keskeny, két név is jutott neki: az említett Zsinór utca mellett ugyanis Cérna utcaként is emlegetik. A Wikipédia magyarázata szerint ennek az lehet az oka, hogy az utcának az évszázadok folyamán németül is több neve volt. Először 1674-ben említették még am aynyen Gäsken néven, utána lett stinkender Gang (1736), Zwerg Gässel (1805), Schnurgässchen (1873). Mai német leírásokban Fadengasse néven jelenik meg, de Schnurgässchenként is említik egyesek. Magyarul 1873-ban a Sinor utca, románul 1937-ben a Str. Sfoarei elnevezést jegyezték fel.